b'\n_START_ARTICLE_\nNaujojo Am\xc5\xbeiaus muzika\n_START_PARAGRAPH_\nNaujojo Am\xc5\xbeiaus muzika (angl. New Age music)\xc2\xa0\xe2\x80\x93 \xc4\xafvairi\xc5\xb3 stili\xc5\xb3 taiki muzika, skatinanti relaksacij\xc4\x85 ir pozityvias emocijas. Dalis \xc5\xa1io stiliaus grupi\xc5\xb3 susij\xc4\x99 su Naujojo Am\xc5\xbeiaus tik\xc4\x97jimais. Naujojo Am\xc5\xbeiaus muzika naudojama jogos, masa\xc5\xbeo, meditacijos metu, siekiant atsipalaiduoti, sukurti jauki\xc4\x85 atmosfer\xc4\x85._NEWLINE_Vyrauja hipnoti\xc5\xa1ka melodija, \xc5\xa1veln\xc5\xabs tonai, \xc4\xafvairi\xc5\xb3 muzikos instrument\xc5\xb3 garsai, kartais folklorin\xc4\x97s, ba\xc5\xbenytin\xc4\x97s muzikos motyvai, gamtos garsai, \xc5\xa1velnus vokalas. Gausu elektronin\xc4\x97s muzikos form\xc5\xb3, susintetint\xc5\xb3 gars\xc5\xb3. Vokalas da\xc5\xbenai remiasi ind\xc4\x97n\xc5\xb3, budist\xc5\xb3 mald\xc5\xb3 tekstais, kelt\xc5\xb3 epais._NEWLINE_Naujojo Am\xc5\xbeiaus muzika daugiau apibr\xc4\x97\xc5\xbeiama pagal sukelian\xc4\x8dius jausmus negu pagal instrumentus. Ji artima Ambient, elektroninei, World, Chill out, kosminei muzikai ir su ja smarkiai persipina.'